329 Sabbatum

Quandoque ponitur pro tota hebdomada sicut ibi [Luc. 18:12]: *Jejuno bis in sabbato.* Quandoque pro determinato die in hebdomum sicut [Matt. 28:1]: *Vespere autem sabbati, que lucescit in prima sabbati*. Quandoque pro quouis die in hebdomum cum adiectione[[1]](#endnote-1) alicuius numeri ut cum dicitur [Psal. 23:1]: *Prima sabbati*. [Psal. 47:1]: *Secunda sabbati*, tercia sabbati, etc. Inter ista septima sabbati quod est vltima sabbati. Magis erat celebris inter Judeos, sicut modo dies Dominicus est apud nos. De quo dicitur in Exod. 20[:8]: *Memento ut diem sabbati sanctifices*. Huius mandate transgressoribus dicitur specialiter, *Memento,* ac si memoriam amisissent.

Nam non recolunt que vident in natura nec que audiunt in scriptura. In natura sic est quod omnia quietem desiderant post laborem. Nam sata et planta laborant in vere, estate, et autumpno, sed quiescunt in hieme. In scriptura legitur [Exod. 20:11] quod *Dominus fecit* *omnia* per *sex* dies *et requieuit in septimo*. Sancti etiam laborauerunt in hac uita, sed modo quiescunt in celo. Solus autem diabolus non requiescit nec illi qui sunt in inferno.

¶ Qui ergo propter lucrum temporale semper laborant dissimiles sunt diabolo secundum illud, Psal. [48:9-10]: *Laborabat in æternum; ut vivet adhuc in finem*.

¶ Item, tales videntur memoriam amisisse quia intencio Dei fuit ut per dies festos homines vacarent Domino cultui, sed quod dolendum est ipsi vadunt tunc ad mercata, tabernas, spectacula, et nondinas. Et dimittunt sermones et missas de quibus dicitur Ezech. [22:8]: *Sanctuaria mea sprevisti, et sabbata mea polluisti*. Igitur sabbatum sanctificare contingit duobus modis, scilicet, feriando ab operibus seruilibus et vacando celicis meditacionibus.

¶ Est igitur triplex sabbatum, scilicet, temporis, pectoris, eternitatis. Sabbatum temporis est aliquis dies in hebdomata, sed communiter septimus quem Judei potissime obseruant.

Sabbatum pectoris populo Catholico seruandum precipiter quod non habetur hic nisi in Deo tanquam in loco anime proprio, de quo Joan. [16:33]: *Hæc locutus sum, ut in me pacem habeatis*.

¶ De tercio sabbato dicitur Ysai. vltimo [66:23]: *Erit sabbatum ex sabbato*. Quia de requie mentis migrabitur ad requiem eternitatis. Vnde notandum est hic quod sabbatum Judeorum in diem Dominicum Christianorum translatum est ad rememorandum beneficia Dei tali die exhibita. Nam die Dominico Deus mundum creauit, in carne apperuit.

¶ Manna dedit, surrexit, Spiritum Sanctum misit, et ut precreditur eo die venturus est ad iudicium. De hoc die dicit Chrisostomus *Super Joannem* homilia 3, ex septem diebus vnam /f.103ra/ rogo dominatori reponere. Nam inconueniens est nos videre famulos nostros omni tempore nobis seruire, nos vero neque vacationem Deo tribuere.

Item, Gregorius 3 libri *Registri*, die Dominico orationibus insistendum est super quid necgligencie per sex contrahabetur per diem Dominicum precibus expietur. Tanta est huius diei excellencia ut per alium diem episcopus non possit consecrari, Dist. 75, [c. 5], *Quod die*. Et rariter debet feriari a vespera sabbati vsque ad vesperam Dominice, non autem ab hora noua sabbati ne videamur Judaizare, *De consecratione*, dist. 3, [c. 1], *Pronunciandum*.

¶ Item, nota quod dicit Augustinus in libro *De decem chordis*,obserua spiritualiter: non quomodo Judei obseruant carnali ocio; vagantes ad nugas. Melius enim faceret Judeus si in agro suo, aliquid vtile faceret, quam in theatro seditiosus sederet. Et melius femine eorum die sabbati lanam carperent, quam in maenianis suis impudice saltarent. Hec ille. Ubi aduertendum est quod quamuis Deus eo die quo sibi seruiri voluit, opera seruilia que sui cultus sunt impeditiua, non propter hoc depictauit sabbatum suum delictis et dissolucionibus. Quinetiam talia sunt magis interdixit quia *benedixit diei septimo et sanctificauit illum*, Gen. 2[:3]. Et sic non solum in isto precepto prohibetur inutilis occupatio quia malum conmittitur, sed et ociosa vacacio quia bonum necligitur.

Iccirco secundum Raymundum, et videlicet ille dure qui illis diebus taxillos[[2]](#endnote-2) vendunt ad abusum et serta de floribus faciunt sabbata soluunt cum talia sunt luxurie mutamenta. Ergo si opus mechanicum cum sit mercenarium nec Domini cultus impeditiuum. Causa necessitatis aut pietatis que in huius equiparantur, Extra. *De feriis,* c. vltimo [5, *Conquestus*]. Per diem festum fieri quale est per interualla diuini officii libros edificatorios scribere propter tempestatem fructus colligere et in horreare contra hostes impugnantes rebellare. Vnde dicit Origenes *Super librum Numerorum,* homilia 23, lector diuine legis ab opere suo non desinat quia sic sabbatum non contaminat. Igitur in festis diebus possunt tractari que spectant ad iurisdictionem voluntariam. Qualia sunt emancipacio, excommunicacio, ablacio et que non requirunt cause cognicionem ut, scilicet, [Extra.], *De regulis juris*, l. *Actus [legitimi]*, Libro Sexti, et *De feriis,* l. vltimo [*Conquestus*]. Et etiam quando agitur contra insignes latrones, nullus dies excipitur quia sic multorum salus procuratur, [Causa] 15, quest. 4, c. [3], *Nullus*.

1. adiectione ] *add*. cum F.128. [↑](#endnote-ref-1)
2. taxillos ] *add*. ~~sabbata sol~~ F.128. [↑](#endnote-ref-2)